CUPRINS

1. Introducere 2

2. Venituri alocate FEGA 2

3. Venituri provenite din sumele temporare pentru restructurare (industria zahărului) 3

4. Observații privind execuția provizorie a bugetului FEGA pentru 2011 3

5. Execuția veniturilor alocate FEGA 7

6. Execuția veniturilor provenite din sumele temporare pentru restructurare (industria zahărului) 8

7. Execuția fondului de restructurare a industriei zahărului 8

8. Concluzii 8

ANEXA 1 Consumarea provizorie a creditelor FEGA până la 31.5.2011 9

INTRODUCERE

Pentru perioada 16 octombrie 2010 – 31 mai 2011, nivelul real de execuție a bugetului raportat la profilul cheltuielilor prevăzut de indicator, stabilit pe baza dispozițiilor articolului 20 din Regulamentul (CE) nr. 1290/2005 al Consiliului[1], este prezentat în anexa 1.

VENITURI ALOCATE FEGA

Pe baza dispozițiilor de la articolul 34 din Regulamentul (CE) nr. 1290/2005 al Consiliului privind finanțarea politicii agricole comune, veniturile provenite din corecții financiare efectuate în temeiul deciziilor de verificare a conformității, din nereguli și din taxa pentru depășirea cotei de lapte sunt desemnate drept venituri alocate pentru finanțarea cheltuielilor FEGA. Conform acestor dispoziții, veniturile alocate pot fi utilizate pentru a acoperi finanțarea cheltuielilor FEGA suportate de statele membre. În cazul în care o parte a acestor venituri nu este utilizată, aceasta va fi reportată automat în exercițiul financiar următor[2].

Bugetul FEGA pentru 2011 a inclus aceste două componente: cea mai recentă estimare a Comisiei privind suma creditelor care vor fi necesare pentru finanțarea cheltuielilor preconizate pentru măsurile de piață și pentru ajutoarele directe, cât și estimările privind veniturile alocate prevăzute a fi colectate în cursul exercițiului financiar în cauză, și reportarea soldului veniturilor alocate rămase disponibile din exercițiul financiar precedent. În propunerea sa privind creditele FEGA pentru bugetul 2011, Comisia a luat în calcul veniturile preconizate și alocate totale și a solicitat pentru 2011 un nivel al creditelor calculat prin scăderea veniturilor alocate estimate din cheltuielile estimate. Autoritatea bugetară a adoptat noul buget al FEGA, ale cărui credite includeau veniturile alocate preconizate.

La momentul întocmirii bugetului pentru 2011, Comisia estima că veniturile alocate disponibile se ridică la 1 247,0 milioane EUR, astfel:

- veniturile alocate prevăzute a fi generate în cursul exercițiului financiar 2011 au fost estimate la 707,0 milioane EUR; s-a preconizat obținerea sumelor de 600,0 milioane EUR și 88,0 milioane EUR din corecțiile efectuate în urma verificării conformității și din nereguli; veniturile provenind din taxa pentru depășirea cotei de lapte au fost estimate la 19,0 milioane EUR.

- Suma veniturilor alocate preconizate a fi reportate din exercițiul financiar 2010 în 2011 a fost estimată la 540,0 milioane EUR.

În bugetul pentru 2011, Comisia a alocat aceste venituri de 1 247,0 milioane EUR către două scheme, astfel:

- s-au alocat 500,0 milioane EUR pentru fondurile operaționale destinate organizațiilor de producători din sectorul fructelor și legumelor și

- 747,0 milioane EUR pentru schema de plată unică.

Pentru aceste două scheme, autoritatea bugetară a votat în cele din urmă credite în valoare de 292,0 milioane EUR și respectiv 30 389,0 milioane EUR, în conformitate cu propunerea Comisiei. Suma creditelor votate și a veniturilor alocate menționate anterior corespunde unei estimări totale a necesarului de credite de 792 milioane EUR pentru fondurile operaționale destinate organizațiilor de producători din sectorul fructelor și legumelor și de 31 136,0 milioane EUR pentru schema de plată unică.

În anexă, unde se prezintă execuția provizorie a bugetului în 2011 pentru perioada de până la 31 mai 2011, cifrele creditelor bugetare pentru sectorul fructelor și legumelor și pentru ajutoarele directe decuplate prezintă creditele votate pentru aceste două scheme, care se ridică la 491,1 milioane EUR și respectiv 36 324,0 milioane EUR, fără a lua în calcul veniturile alocate menționate anterior. După includerea veniturilor alocate acestor sectoare, totalul creditelor prevăzute în bugetul pentru 2011 este de 991,1 milioane EUR pentru sectorul fructelor și legumelor și de 37 071,0 milioane EUR pentru ajutoarele directe decuplate.

VENITURI PROVENITE DIN SUMELE TEMPORARE PENTRU RESTRUCTURARE (INDUSTRIA ZAHăRULUI)

Sumele temporare acordate pentru restructurarea industriei zahărului sunt considerate ca fiind venituri alocate, destinate finanțării ajutorului pentru restructurarea acestui sector și a altor ajutoare prevăzute de Fondul de restructurare a industriei zahărului. Pentru trei ani de comercializare: 2006/07, 2007/08 și 2008/09, fondul a fost aprovizionat cu sumele aferente cotelor cantitative de zahăr, sirop de inulină și izoglucoză deținute de operatorii din fiecare stat membru. La momentul întocmirii bugetului pentru 2011, se preconiza reportarea sumei de 1 015,0 milioane EUR din exercițiul financiar 2010 în 2011. Suma finală a veniturilor alocate Fondului de restructurare a industriei zahărului reportate în 2011 a atins valoarea de 1 044,8 milioane EUR.

OBSERVAțII PRIVIND EXECUțIA PROVIZORIE A BUGETULUI FEGA PENTRU 2011

În anexa 1 este prezentat nivelul execuției bugetare provizorii pentru perioada 16 octombrie 2010 – 31 mai 2011. Acesta este comparat cu profilul de cheltuieli bazat pe indicator, stabilit în temeiul dispozițiilor articolului 20 din Regulamentul (CE) nr. 1290/2005 al Consiliului. În continuare este prezentat un scurt comentariu privind anumite articole din buget care arată cele mai importante diferențe dintre nivelul real și cel prevăzut al execuției bugetului pentru 2011:

Măsuri de piață

Utilizarea creditelor pentru intervenții pe piețele agricole a fost mai mare cu 63,0 milioane EUR față de nivelul creditelor bugetare votate, stabilite în funcție de nivelul indicatorului la 31 mai 2011. Această diferență se datorează, în primul rând, sectorului vitivinicol și sectorului cărnii. În același timp, alte sectoare au înregistrat în total o execuție sub nivelul preconizat.

Cereale (- 167,0 milioane EUR)

Execuția sub nivelul preconizat a acestei linii bugetare în 2011 este rezultatul unor importante vânzări de cereale din stocurile de intervenție, începând din decembrie 2010. Până la 31 mai 2011 Comisia a vândut în cadrul licitațiilor publice 2 551 000 de tone de orz și 88 000 de tone de grâu la prețuri în mod semnificativ mai ridicate decât cele prevăzute în bugetul pentru 2011. Aceste prețuri au permis obținerea de câștiguri considerabile pentru bugetul 2011, indicate în execuția bugetului ca sume negative. În acest stadiu, Comisia consideră că aceste câștiguri vor conduce, până la sfârșitul exercițiului financiar 2011, la o execuție globală sub nivelul preconizat a articolului bugetar respectiv.

Restituiri pentru produsele neincluse în anexa 1 (-13,6 milioane EUR)

Execuția sub nivelul preconizat a acestui articol bugetar comparativ cu nivelul indicatorului se datorează unui ritm mai lent de plată pentru certificatele de export pentru produsele lactate și din zahăr și produsele conexe.

Plante textile (+ 6,1 milioane EUR)

Utilizarea mai rapidă a creditelor în cadrul acestei linii bugetare se datorează măsurilor de restructurare din sectorul bumbacului, care au fost puse în aplicare pentru prima dată în 2010, toate plățile fiind efectuate în octombrie. Indicatorul pentru 2011 se bazează pe execuția din 2010. Cu toate acestea, cheltuielile de la acest articol au crescut în mod egal în fiecare lună din 2011 (cu o execuție de 44% la sfârșitul lunii mai). Acest tipar de execuție nu implică niciun risc de depășire a creditelor bugetare, întrucât acestea se bazează pe plafoanele financiare stabilite în legislație pentru aceste măsuri.

Fructe și legume (+ 165,9 milioane EUR față de creditele votate)

Nivelul de execuție se poate atribui plăților efectuate de statele membre pentru fondurile operaționale destinate organizațiilor de producători, care sunt finanțate atât din creditele bugetare votate, cât și din veniturile alocate acestei scheme în bugetul pentru 2011 (NB: pentru detalii, a se vedea punctul 2). Acest nivel de execuție rezultă din aplicarea indicatorului pentru perioada de până la 31 mai 2011 creditelor bugetare votate, care nu includ veniturile alocate acestui sector.

În acest stadiu, Comisia consideră că totalul creditelor disponibile pentru acest sector va fi suficient pentru acoperirea cheltuielilor preconizate a fi suportate de statele membre în 2011.

Începând cu 2010, pentru facilitarea lecturii, Comisia a introdus o notă de subsol * la tabelul privind execuția provizorie care figurează în anexă. Nota respectivă arată care ar fi situația dacă indicatorul de la 31 mai 2011 s-ar fi aplicat creditelor totale preconizate a fi disponibile pentru finanțarea acestui sector. Așa cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 491,1 milioane EUR, și din veniturile alocate sectorului, estimate la 500,0 milioane EUR. Prin urmare, dacă indicatorul s-ar fi aplicat la finanțarea totală de 991,1 milioane EUR preconizată a fi disponibilă pentru acest sector, ar fi apărut o subutilizare de – 69,4 milioane EUR.

Această subutilizare este legată de fondurile operaționale destinate organizațiilor de producători care au un ritm de plată ceva mai lent decât în anii precedenți și de Programul de încurajare a consumului de fructe în școli, care, având în vedere caracterul relativ recent și inedit al măsurii, nu respectă încă un tipar de execuție bine-definit. Ambele sunt considerate situații temporare. Cu toate acestea, ar trebui remarcat faptul că o parte din măsurile excepționale de sprijin pentru sectorul fructelor și legumelor adoptate de Comisie ca urmare a crizei E. coli din Germania va fi finanțată prin fondurile operaționale ale organizațiilor de producători.

Mai mult, ajutoarele pentru recunoașterea preliminară a grupurilor de producători prezintă în continuare un ritm de plată mai rapid în 2011 decât în cursul ultimilor trei ani.

Produse din sectorul vitivinicol (+ 125,0 milioane EUR)

Comparativ cu nivelul creditelor bugetare și cu profilul teoretic de execuție evidențiat de indicatorul de la 31 mai 2011, suprautilizarea actuală se datorează accelerării ritmului plăților efectuate de către statele membre, în principal pentru programele naționale de sprijinire a sectorului vitivinicol. Acest ritm mai rapid nu implică niciun risc de depășire a creditelor bugetare, întrucât acestea se bazează pe plafoanele financiare stabilite în legislație pentru aceste măsuri.

Lapte și produse lactate (– 61,2 milioane EUR)

Se observă o subutilizare comparativ cu nivelul creditelor bugetare și cu profilul teoretic de execuție evidențiat de indicatorul de la 31 mai 2011. Aceasta este în principal legată de Programul de distribuire a laptelui în școli, ale cărui credite bugetare au fost majorate cu 10 milioane EUR, pe parcursul negocierilor pentru bugetul 2011, față de necesitățile solicitate inițial de Comisie. În acest stadiu, majorarea bugetului nu s-a reflectat în execuția bugetară a statelor membre. Mai mult, vânzările de lapte praf degresat din stocurile de intervenție, care au demarat în decembrie 2010, s-au efectuat la un nivel al prețurilor în mod semnificativ mai ridicat decât cel prevăzut în bugetul pentru 2011, permițând obținerea de câștiguri pentru bugetul 2011. În acest stadiu, Comisia consideră că aceste câștiguri vor conduce, până la sfârșitul exercițiului financiar 2011, la o execuție globală sub nivelul preconizat a acestui sector.

Carne de vită și mânzat (+ 14,2 milioane EUR)

Utilizarea mai rapidă a creditelor în cadrul acestui articol bugetar comparativ cu nivelul indicatorului este rezultatul exportării cu restituiri a unor cantități mai mari decât cele prevăzute, în perioada 16 octombrie 2010 – 31 mai 2011. Datorită deschiderii pieței turce la produsele din carne ale UE, activitatea de export de pe această piață a înregistrat o creștere considerabilă în prima jumătate a anului OMC 2010/2011. În momentul de față, Comisia prevede pentru acest an emiterea de certificate de export pentru o cantitate superioară celei preconizate în bugetul 2011. Prin urmare, în acest stadiu, Comisia consideră că acest articol bugetar va prezenta, în ansamblu, o suprautilizare până la sfârșitul exercițiului financiar 2011.

Carne de porc, ouă și carne de pasăre (+ 10,4 milioane EUR)

Utilizarea mai rapidă a creditelor în cadrul acestui articol bugetar comparativ cu nivelul indicatorului se datorează exportării cu restituiri a unor cantități de carne de pasăre mai mari decât cele prevăzute în acest exercițiu financiar. În acest stadiu, Comisia prevede că astfel se va ajunge la o suprautilizare a acestei linii bugetare, care va trebui să fie acoperită prin transferarea de credite de la alte linii bugetare.

Mai mult, Comisia se așteaptă să plătească în 2011 aproximativ 48 milioane EUR pentru măsura de depozitare privată a cărnii de porc, introdusă în ianuarie 2011 ca urmare a presiunii de durată de pe piața din acest sector. Aceste cheltuieli nu sunt prevăzute în bugetul pentru 2011 și va trebui să fie acoperite prin transferarea de credite de la alte posturi bugetare.

Ajutoare directe

Utilizarea creditelor pentru ajutoarele directe a fost mai mare cu 250,4 milioane EUR față de nivelul evidențiat de indicator la 31 mai 2011.

Ajutoare directe decuplate (+ 332,5 milioane EUR în comparație cu creditele votate)

Totalul creditelor disponibile pentru necesitățile din acest sector se ridică la 37 071 milioane EUR, incluzând veniturile preconizate de 747 milioane EUR alocate schemei de plată unică. (NB: pentru detalii, a se vedea punctul 2 de mai sus).

Schema de plată unică (SPU) a înregistrat o suprautilizare comparativ cu nivelul indicatorului, datorită efectului tehnic al aplicării acestuia la nivelul creditelor votate care nu includ veniturile alocate. Începând cu 2010, pentru facilitarea lecturii, Comisia a introdus o notă de subsol * la tabelul privind execuția provizorie care figurează în anexă. Nota respectivă arată care ar fi situația dacă indicatorul de la 31 mai 2011 s-ar fi aplicat creditelor totale preconizate a fi disponibile pentru finanțarea acestui sector. Așa cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 36 324,0 milioane EUR, și din veniturile alocate sectorului, estimate la 747,0 milioane EUR. Prin urmare, dacă indicatorul s-ar fi aplicat la finanțarea totală de 37 071,0 milioane EUR, preconizată a fi disponibilă pentru acest sector, ar fi apărut o subutilizare de - 401,8 milioane EUR.

După o utilizare foarte rapidă în primele două luni ale exercițiului financiar 2011, această schemă a înregistrat o ușoară încetinire în lunile următoare. Totuși, în acest moment, contribuția statelor membre la buget a acoperit deja aproximativ 97,9% din nevoile estimate, înregistrându-se un nivel aproape identic cu cel al ajutoarelor plătite în același moment din 2010 (98,1%).

În ceea ce privește plățile efectuate de statele membre pentru schema de plată unică pe suprafață (SPUS), situația s-a îmbunătățit în mod semnificativ în comparație cu situația de la sfârșitul lunii februarie prezentată în ultimul raport. Tiparul de execuție a înregistrat o accelerare recentă astfel încât, la sfârșitul lunii mai, contribuția statelor membre la buget acoperea deja aproximativ 97,2% din nevoile estimate, comparativ cu 95,5% în același moment al anului trecut.

În acest stadiu, Comisia se așteaptă ca bugetul pentru ajutoare directe decuplate să fie executat conform prevederilor bugetului pentru 2011.

Alte ajutoare directe (– 82,6 milioane EUR)

La data de 31 mai 2011, celelalte ajutoare directe prezintă o execuție sub nivelul preconizat în raport cu nivelul corespunzător al indicatorului. Aceasta este în principal rezultatul unui ritm mai lent al plăților efectuate de statele membre pentru măsurile specifice privind ajutorul cuplat (articolul 68), comparativ cu indicatorul linear aplicat. 2011 este primul an de aplicare a acestei scheme, drept care nu se poate stabili un tipar istoric de execuție. În acest stadiu, se estimează că situația este temporară pentru toate schemele finanțate în cadrul altor ajutoare directe.

Alte cheltuieli

Închiderea conturilor exercițiilor financiare precedente (+ 131,7 milioane EUR)

Nivelul de execuție actual rezultă din compararea corecțiilor deja efectuate la închiderea conturilor cu nivelul indicatorului corespunzător la 31 mai 2011.

Trebuie subliniat că în scrisoarea rectificativă pentru 2011, Comisia propusese corecții în valoare de – 72,0 milioane EUR. Suma finală inclusă în bugetul pentru 2011 de către autoritatea bugetară s-a ridicat la – 272,0 milioane EUR.

În acest stadiu, corecțiile preconizate provenind din deciziile Comisiei de închidere a conturilor și din nerespectarea termenelor de plată a ajutoarelor de către statele membre nu vor fi, în opinia Comisiei, suficiente pentru a acoperi suma extra-ordinară de – 200,0 milioane EUR. Pentru a închide acest post bugetar în 2011, Comisia ar trebui să acopere deficitul semnificativ de credite bugetare negative prin credite bugetare pozitive.

EXECUțIA VENITURILOR ALOCATE FEGA

Tabelul din anexă arată că, la 31 mai 2011, fuseseră colectate venituri alocate însumând 1 275,9 milioane EUR, astfel:

- veniturile rezultate din corecții bazate pe deciziile de verificare a conformității s-au ridicat la 238,9 milioane EUR, sume suplimentare fiind prevăzute până la sfârșitul exercițiului financiar;

- veniturile rezultate în urma neregulilor s-au ridicat la aproximativ 110,9 milioane EUR, depășind considerabil estimările inițiale de 88,0 milioane EUR, și

- deocamdată, majoritatea veniturilor provenite din taxa pentru depășirea cotei de lapte au fost colectate și se ridică la aproximativ 21,0 milioane EUR, depășind cu puțin estimarea inițială de 19,0 milioane EUR;

- în sfârșit, deși suma estimată inițial era de 540,0 milioane EUR, suma veniturilor alocate reportate din 2010 în 2011 s-a ridicat în final la 905,1 milioane EUR.

În acest stadiu, Comisia estimează că în privința veniturilor alocate mai trebuie colectate sume suplimentare, atât din închiderea conturilor cât și din nereguli.

EXECUțIA VENITURILOR PROVENITE DIN SUMELE TEMPORARE PENTRU RESTRUCTURARE (INDUSTRIA ZAHăRULUI)

În conformitate cu prevederile legislative, din luna noiembrie 2009 nu s-au colectat de la statele membre noi sume temporare pentru restructurare. Prin urmare, totalul veniturilor alocate disponibile pentru Fondul european de restructurare a industriei zahărului este egal cu suma reportată din bugetul pentru 2010, care se ridică la 1 044,8 milioane EUR (sumă superioară celor 1 015,0 milioane EUR din bugetul pentru 2011, datorită faptului că plățile efectuate la sfârșitul lui 2010 au fost mai mici decât cele preconizate).

EXECUțIA FONDULUI DE RESTRUCTURARE A INDUSTRIEI ZAHăRULUI

Până la sfârșitul lunii mai 2011, statele membre au efectuat plăți de 109,1 milioane EUR pentru ajutoare destinate unor măsuri de restructurare, pentru ajutoare de diversificare sau ajutoare destinate rafinării zahărului.

CONCLUZII

Execuția provizorie a creditelor bugetare ale FEGA pentru 2011, pentru perioada de până la 31 mai 2011, arată că rambursările lunare către statele membre au depășit profilul de execuție bugetară bazat pe indicator cu aproximativ 416,7 milioane EUR. Au fost colectate venituri alocate în valoare de 1 275,9 milioane EUR, rămânând ca în 2011 să fie colectate sume suplimentare.

În acest stadiu, Comisia preconizează că suma veniturilor alocate disponibile și suma veniturilor care vor fi disponibile în cursul anului vor fi folosite în scopul finanțării fondurilor operaționale destinate organizațiilor de producători și schemei de plată unică în conformitate cu ceea s-a preconizat inițial la întocmirea bugetului.

În ceea ce privește creșterea corecțiilor de verificare contabilă cu – 200 milioane EUR până la un total de – 272 milioane EUR (a se vedea punctul 4.3.1), precum și măsurile excepționale de sprijin pentru sectorul fructelor și legumelor adoptate de Comisie ca urmare a crizei E. coli (a se vedea punctul 4.1.4), Comisia va urmări îndeaproape evoluția execuției bugetare, pentru a determina dacă subutilizarea creditelor în alte părți ale bugetului va permite finanțarea acestor posturi bugetare.

ANEXA 1 Consumarea provizorie a creditelor FEGA până la 31.5.2011

[pic]

[1] JO L 209, 11.8.2005, p. 1.

[2] Veniturile alocate reportate trebuie să fie primele utilizate, înaintea creditelor votate de autoritatea bugetară sau înaintea veniturilor alocate generate în cursul anului (articolul 10 din Regulamentul financiar).